༢༠༡༦ལོའི་ཟླ༣པའི་ཚེས༢༥ཉིན་གྱི་དགོང་མོ། མང་རྫོང་མི་རིགས་སློབ་འབྲིང་གིས་རྩོམ་རིག་སློབ་གསོའི་བྱ་འགུལ༼དགེ་རྒན་སྟག་འབུམ་རྒྱལ་གྱི་གསར་རྩོམ་བརྒྱུད་རིམ་ལ་ལྟ་བ༽ཞེས་པ་དེ་སློབ་གྲྭའི་ཚོམས་ཆེན་དུ་གཟབ་རྒྱས་ངང་སྤེལ་བ་རེད། བྱ་འགུལ་འདི་ནི་མང་རྫོང་མི་རིགས་སློབ་འབྲིང་སློབ་སྟོན་ཁང་གི་རྒྱབ་སྐྱོར་དང་ཐོན་ཨུའི་རྩ་འཛུགས་འོག་ཏུ། ཞིང་སྡེ་གཞོན་ནུ་ཕོ་བྲང་གིས་གཙོ་སྒྲུབ་མཛད་ནས་སྤེལ་བ་ཞིག་ཡིན་པ་དང་། ཚོགས་ཐོག་ཏུ་མང་རྫོང་མི་རིགས་སློབ་འབྲིང་གི་སློབ་གཙོ་དགྲ་འདུལ་རྒྱལ་དང་སློབ་གཙོ་གཞོན་པ་བཀྲ་ཤིས་ཚེ་བརྟན། སློབ་སྟོན་ཀྲུའུ་རིན་བསོད་ནམས་དབང་རྒྱལ་སོགས་སློབ་གྲྭའི་འགོ་ཁྲིད་དང་། དེང་རབས་བོད་ཀྱི་ན་གཞོན་རྩོམ་པ་པོ་རྨེ་རུ་སོན་གསར་དང་སྒྲོམ་བརྟན། གངས་བུ་འབྲུག་ལྗང་། འབྲོང་ཕྲུག ལྡོང་ལུག་རྫི། བྲིས་པ་ཟུར་གཙང་གཡང་འབུམ་སོགས་མང་རྫོང་མི་རིགས་སློབ་འབྲིང་གི་སྐད་ཡིག་དགེ་རྒན་དང་སློབ་ཕྲུག་དྲུག་བརྒྱར་ཉེ་བ་ཞིག་ཚོགས་པ་རེད།